Sagunt rep la visita reial de Ses Majestats d'Orient
05 de gener 2022

![](/media/czccmhqr/c1_mini_m1_recepcionreyesmagos_puertodesagunto_1641384204361.jpg?width=850&height=567.9545454545455)

Ses Majestats d'Orient, Melcior Gaspar i Baltasar, han visitat este dimecres al matí el municipi de Sagunt. Els Reis Mags han acudit al Teatre Romà i a l'antiga Gerència d'Altos Hornos del Mediterráneo (AHM) perquè les xiquetes i els xiquets de tots dos nuclis els puguen veure.

Els tres Mags s'han fet un _selfie_ reial amb els xiquets i les xiquetes que han acudit a tots dos recintes després de la recepció, que ha tingut lloc després dels espectacles previs preparats per a la infància, i en la qual han estat presents l'alcalde de Sagunt, Darío Moreno, i el regidor delegat de Joventut i Infància, Guillermo Sampedro, així com altres regidors i regidores de la Corporació municipal.

![](/media/5rhfdqzj/tj1_recepcionreyesmagos_sagunto_img_9822.jpg?width=378&height=252) ![](/media/lpghm5sm/tj2_recepcionreyesmagos_puertodesagunto_1641382269365.jpg?width=378&height=253&mode=max)

**«Superem tots els obstacles i mantenim viu l'esperit del Nadal, especialment pensant en els més menuts i les més menudes, en la línia del que hem fet anteriorment per part de l'Ajuntament»**, ha manifestat el primer edil.

**«Hem facilitat al màxim l'arribada de Ses Majestats d'Orient i hem pogut respirar eixa màgia i eixa il·lusió especial del dia de Reis a la nostra ciutat»**, ha subratllat l'alcalde, que a més a més ha destacat les condicions de seguretat en les quals s'han desenvolupat tots dos actes. **«Continuarem superant tots els obstacles perquè esta pandèmia no pare el ritme de la nostra ciutat i no perdem les nostres tradicions»**, ha avançat Moreno.

**«Confiem que tots els xiquets i xiquetes de Sagunt i del Port de Sagunt puguen veure els Reis Mags i puguen fer-se una foto amb ells i, a més a més, hem preparat una sèrie de regalets perquè juntament amb els altres que els deixen els Reis esta nit els Reis Mags, es vagen contents a casa»**, ha anunciat el regidor de Joventut i Infància, Guillermo Sampedro.

![](/media/yq4ltuo5/tj3_recepcionreyesmagos_puertodesagunto_1641384204249.jpg?width=378&height=252&mode=max) ![](/media/2rpndqtk/tj4_recepcionreyesmagos_sagunto_img_9806.jpg?width=378&height=252&mode=max)

La jornada matinal ha començat en el Teatre Romà amb una escenificació a càrrec de la companyia La Niña de Cristal i ha continuat amb el concert de Pop’s Corn, de la Companyia La Fam, per a donar pas finalment a la recepció reial per part de les autoritats i el _selfie_ reial.

Similar ha sigut l'acte matinal en la Gerència d'AHM, al Port de Sagunt, on s'ha començat també amb una escenificació de La Niña de Cristal, seguida d'un concert de Glüps Band, també de la Companyia La Fam. Tot seguit s'ha rebut Ses Majestats i s'han fet un altre _selfie_ reial.

Els actes continuaran esta vesprada amb el musical en 3D _Sherlock Holmes i el quadre màgic_, en el Centre Cultural Mario Monreal; l'actuació dels Beatles for Kids, a l'Auditori Joaquín Rodrigo; el concert heavy de Gigatron per a gent menuda, en el Casal Jove i la funció de _Màgia i Rialles_, amb Darío Piera, a la Casa Municipal de Cultura, que començaran en tots els casos a les 18.00 hores.

![](/media/3ehc22bj/c2_recepcionreyesmagos_sagunto_img_9817.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/arribada-i-recepcio-reis-mags-sagunt-i-port-de-sagunt-2022-01-05/ "Facebook")
*   [](http://twitter.com/share?url=https://aytosagunto.es/va/actualitat/arribada-i-recepcio-reis-mags-sagunt-i-port-de-sagunt-2022-01-05/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/arribada-i-recepcio-reis-mags-sagunt-i-port-de-sagunt-2022-01-05/ "Linked In")
*   [](mailto:?body=https://aytosagunto.es/va/actualitat/arribada-i-recepcio-reis-mags-sagunt-i-port-de-sagunt-2022-01-05/)